В края на ноември Сюлейман паша подготвя нова атака с цел облекчаване опита на Осман паша да разкъса блокадния пръстен при Плевен. На 30 ноември многобройни османски сили излизат от Русе. Руските части, усилени след първия бой, са известени за началото на османското настъпление с оръдейни изстрели от бреговата артилерия при Парапан. Около 8:30 часа османската конница достига линията на селата Пиргово – Гюрючешме. Следват я гъсти пехотни колони и артилерия. Отбити са две атаки при село Мечка и с контраатаки противникът е отблъснат до височините при село Пиргово. Действията са подкрепени от руската броненосна лодка „Никопол“, установена на котва при остров Мечка. Десният руски фланг провежда успешно настъпление при село Гюрючешме. Противникът е принуден да се изтегли от цялата линия към направлението Русе – село Кадъкьой. Сюлейман паша научава за пленяването на Западната армия на Осман паша при Плевен след преустановяването на боя.